**Conrad Heinrich Küchler**, nado en Flandres cara a 1740 e finado en Handsworth, Midlands do Oeste, en 1810, foi un medallista alemán que desde 1793 ata a súa morte traballou como deseñador e gravador de moedas e medallas para Matthew Boulton na Ceca de Soho.

Traxectoria
-----------

Küchler naceu en Flandres ca. 1740, e inicialmente traballou en Alemaña como gravador de cuños en Darmstadt, entre 1763 e 1772, en Mannheim en 1766 e en Frankfurt en 1775, e logo tamén en Francia.

Moeda de dous peniques de 1797.
Dólar (5 xilins) do Banco de Inglaterra (1804).
Penique da Illa de Man (1813).
Küchler Chegou a Inglaterra cara a 1790 e en 1793 foi contratado por Matthew Boulton como medallista e gravador de moedas para a súa compañía *Soho Mint*, probablemente para ocupar o posto que deixara vacante o francés Jean Pierre Droz. El foi o único artista do que se valeu Boulton para o deseño e o gravado dos cuños, e foi o creador de moi diversas moedas, medallas e fichas comerciais privadas (*tokens*), entre elas as moedas de cobre oficiais a nome de Xurxo III (1760-1820) —desde o farthing ata os dous peniques—, o dólar do Banco de Inglaterra —cuñado sobre reais de oito españois— e as medallas emitidas en conmemoración da batalla de Trafalgar, ou na honra de Luís XVI e María Antonieta.

Durante a súa etapa na *Soho Mint* de Birmingham, Kiichler gravou os cuños para un gran número de moedas e medallas non só inglesas, senón tamén irlandesas, dinamarquesas, rusas, portuguesas e doutros países. Nos seus traballos adoitaba gravar as súas iniciais a modo de sinatura de artista, con distintas formas: H.C.; KUCHLER FEC. ; C. H. K. FECIT ou C. H. K, entre outras.

Küchler foi o creador de polo menos tres dos retratos do anverso utilizados na moeda británica ao longo do reinado de Xurxo III. Máis tarde deixou a Ceca de Soho, mais seguiu a traballar para a empresa de Boulton en Londres ata a súa morte.

Conrad Heinrich Küchler finou en Handsworth, na periferia urbana de Birmingham en 1810, e o seu corpo foi soterrado no cemiterio desa Localidade.

Samuel Timmins referíase así en 1866 á figura de Conrad Heinrich Küchler:

|  |  |  |
| --- | --- | --- |
| "| *Küchler gravou case a totalidade dos cuños para as célebres moedas de Soho, e en particular, para a coñecida peza de dous peniques; traballou principalmente no estilo francés. Viviu no 22 de Bride Court, Fleet Street, Birmingham, onde traballou como gravador de medallas e gravador de cuños. Despois de pasar moitos anos en Soho, tivo desencontros con Boulton e parece que terminou os seus días en circunstancias difíciles. Xace no cemiterio de Handsworth, sen unha lápida que sinale o seu lugar de descanso*.— Sammuel Timmins, 1866. | "|

Notas
-----

1. 1 2 3 4  Dickinson ,H. W. (2010). *Matthew Boulton*. Cambridge University Press. Páxina 147. ISBN 978-1-108-01224-9
2. ↑  Forrer, L. (1907). Páxina 234.
3. ↑  "2 Pence - George III". *Numista.com*
4. ↑  "1 Dollar - George III Bank of England Token". *Numista.com*
5. ↑  "Isle of Man. 1 Penny - George III". *Numista.com*
6. 1 2  "Küchler, Conrad Heinrich". En *Münzen Lexikon* *(Reppa.de)*.
7. 1 2  Forrer, L. (1907). Páxinas 235-243.
8. ↑  Moedas creadas por Küchler. *Numista.com*
9. ↑  Forrer, L. (1907). Páxina 242.
10. ↑  Harman, T. T. (1885). Páxina 184.
11. ↑  Timmins, S. (1866). Páxina 564.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Conrad Heinrich Küchler*** |

### Outros artigos

* *Ceca de Soho*

### Bibliografía

* Forrer, L. (1907). "Küchler, Conrad Heinrich". En *Biographical Dictionary of Medallists*. Vol .III. Spink & Son, Londres. Páxinas 234-243.
* Harman, T. T. (1885). "Küchler, C. H.". En *Showell's Dictionary of Birmingham*. Birmingham. Páxinas 183-184.
* Pollard, J. G. (1970). "Matthew Boulton and Conrad Heinrich Küchler". En *The Numismatic Chronicle*. Royal Numismatic Society. Vol. 10. Páxinas 259-318.
* Timmins, S. (1866). *Birmingham and the Midland Hardware District*. Hardwicke, Londres